ກອງປະຊຸມໂຄງການພັດທະນາການມີສ່ວນຮ່ວມໃນພື້ນຖານຂັ້ນຊຸມຊົມ
ເປີດກອງປະຊຸມທ້າຍໂຄງການຂອງ AC5-CBID ທີ່ນະຄອນຫຼວງວຽງຈັນ
ກອງປະຊຸມດັ່ງກ່າວ ໄດ້ມີຜູ້ເຂົ້າຮ່ວມຈາກພາກລັດ ຈາກລະດັບສູງກາງ, ແຂວງ ແລະ ເມືອງ ເຂົ້າຮ່ວມ ປະກອບດ້ວຍ ກົມນະໂຍບາຍຕໍ່ຜູ້ມີຜົນງານ, ຄົນພິການ ແລະ ຜູ້ອາຍຸສູງ; ກົມຮ່ວມມືສາກົນ, ແລະ ກະຊວງແຮງງານ ແລະ ສະຫວັດດີການສັງຄົມ; ກົມປິ່ນປົວ ແລະ ຟື້ນຟູ ພາຍໃຕ້ກະຊວງສາທາລະນະສຸກ, ແລະ ກົມອາຊີວະສຶກສາ ແລະ ຝຶກອົບຮົມເຕັກນິກ-ວິຊາຊີບ (TVET) ພາຍໃຕ້ກະຊວງສຶກສາທິການ ແລະ ກິລາ, ສະມາຊິກທີມງານໂຄງການ ຂອງ HI ແລະ ຕົວແທນຈາກ ARMI.
ສໍາລັບຄະນະຄຸ້ມຄອງການຈັດຕັ້ງປະຕິບັດໂຄງການຂັ້ນແຂວງ ແລະ ເມືອງ ຈາກແຂວງສະຫວັນນະເຂດ ແລະ ແຂວງຫົວພັນ ປະກອບດ້ວຍພະແນກແຮງງານ ແລະ ສະຫວັດດີການສັງຄົມແຂວງ; ຫ້ອງວ່າການແຂວງ; ພະແນກການຕ່າງປະເທດແຂວງ; ພະແນກສາທາລະນະສຸກແຂວງ; ພະແນກສຶກສາທິການ ແລະ ກິລາແຂວງ; ພະແນກແຜນການ ແລະ ການລົງທຶນແຂວງ; ແລະ ຂັ້ນເມືອງ ປະກອບມີ ຮອງເຈົ້າເມືອງ ໄກສອນພົມວິຫານ ແລະ ເມືອງຊຳເໜືອ, ຫ້ອງການແຮງງານ ແລະ ສະຫວັດດີການສັງຄົມເມືອງ; ຫ້ອງການສາທາລະນະສຸກເມືອງ ແລະ ຫ້ອງການສຶກສາທິການ ແລະ ກິລາເມືອງ.
ໂຄງການພັດທະນາການມີສ່ວນຮ່ວມໃນພື້ນຖານຂັ້ນຊຸມຊົນ (AC5-CBID) ເປັນໂຄງການ 05 ປີ ທີ່ໄດ້ຮັບທຶນສະໜັບສະໜູນໂດຍກະຊວງການຕ່າງປະເທດຂອງປະເທດລຸກຊໍາບວກ ແລະ ຈັດຕັ້ງປະຕິບັດໂຄງການໂດຍອົງການເພື່ອມະນຸດສະທໍາ ແລະ ການມີສ່ວນຮ່ວມ (HI), ແລະ ຄູ່ຮ່ວມງານ ຄື ສະມາຄົມເພື່ອການສະໜັບສະໜູນ ແລະ ປັບປຸງຊົນນະບົດ (ARMI).ຈຸດປະສົງຂອງໂຄງການ ແມ່ນເພື່ອອໍານວຍຄວາມສະດວກດ້ານການເຂົ້າເຖິງ, ການບໍລິການດ້ານສຸຂະພາບ ແລະ ການບໍລິການດ້ານສັງຄົມ ທີ່ມີຄຸນນະພາບດ້ວຍວິທີການມີສ່ວນຮ່ວມ ແລະ ທົ່ວເຖິງ.
ຕິດຕາມຂ່າວການເຄືອນໄຫວທັນເຫດການ ເລື່ອງທຸລະກິດ ແລະ ເຫດການຕ່າງໆ ທີ່ໜ້າສົນໃຈໃນລາວໄດ້ທີ່ DooDiDo
ຂອບໃຈແຫຼ່ງຂໍ້ມູນຈາກ: Humanity & Inclusion Lao PDR